Jhb-man lewenslank tronk toe vir verkragtingArgieffoto Ao. Xoli Mbele, polisiewoordvoerder, het gesê Lephalo Lenka (31) is Donderdag lewenslange tronkstraf opgelê vir verkragting, asook vyf jaar vir ontvoering en tien jaar vir gewapende roof. Die vonnisse sal gelyktydig uitgedien word. Lenka was betrokke by gewapende roof en die verkragting van ŉ 35-jarige vrou op 8 November verlede jaar. Die vrou was te voet op pad huis toe toe sy deur drie gewapende mans gekonfronteer is. Die mans het haar van R850 kontant beroof en haar in ŉ donker gebou ingedwing waar sy deur Lenka verkrag is. “Die slagoffer het daarna vir Lenka gevra om vir haar kos te koop en hulle is na die Culture Inn-klub op die hoek van Jeppe- en Mooistraat,” het Mbele gesê. “Terwyl Lenka die kos gekoop het, het die vrou aan ŉ veiligheidswag by die klub vertel wat gebeur het en haar verkragter aan hom uitgewys.” Die wag het ŉ verbygaande polisiemotor voorgekeer en Lenka is in hegtenis geneem, het Mbele gesê.